Goeie nuus: SA oorleef eerste keer kwarteindstryd in wêreldbekerkrieketImran Tahir is as die speler van die wedstryd aangewys.Foto: @OfficialCSA op Twitter. Die Proteas het vanoggend geskiedenis gemaak toe die span vir die eerste keer ooit daarin geslaag het om ŉ kwarteindstryd in ŉ krieketwêreldbekertoernooi te wen. Die Proteas het dit boonop in styl gedoen deur Sri Lanka met nege paaltjies af te slag. Sri Lanka het die loot gewen en besluit om eerste te kolf op die SCG in Sydney. Dit was gou duidelik dat dit ŉ fout was toe Suid-Afrika se snelaanval gou die toporde geskud het. Die eerste paaltjie het getuimel toe die telling net drie was en die tweede ’n lopie later. Danksy Kumar Sangakkara se geduldige 45 lopies en Lahiru Thirimanne se 41lopies kon Sri Lanka uiteindelik 133 lopies bymekaar skraap. Alle oë was op Sangakkara nadat hy die eerste speler geword het wat vier agtereenvolgende honderdtalle op ŉ wêreldbekertoernooi kon moker. Sri Lanka se kolfineenstorting is behoorlik ingelui toe JP Duminy ŉ driekuns behaal het. Imran Tahir, wat vier paaltjies platgetrek het, is egter as die man van die wedstryd aangewys. Paaltjiewagter, Quinton de Kock, het Suid-Afrika ŉ groot beurt geskuld nadat hy tot dusver in die toernooi met die kolf gesukkel het. Hy het 78 onoorwonne lopies aangeteken en in die proses 12 viere gemoker. Hashim Amla is die enigste Suid-Afrikaanse kolwer wat sy paaltjie verloor het.